CELEX: 32018R1596
Language: da
Date: 2018-10-23 00:00:00
Title: Kommissionens gennemførelsesforordning (EU) 2018/1596 af 23. oktober 2018 om forlængelse af fravigelsen af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for fiskeri med strandvod i visse franske territorialfarvande (Occitanien og Provence-Alpes-Côte d'Azur)

24.10.2018   
               
               
                  DA
               
               
                  Den Europæiske Unions Tidende
               
               
                  L 265/9
               
            
         KOMMISSIONENS GENNEMFØRELSESFORORDNING (EU) 2018/1596
         af 23. oktober 2018
         om forlængelse af fravigelsen af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for fiskeri med strandvod i visse franske territorialfarvande (Occitanien og Provence-Alpes-Côte d'Azur)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 1967/2006 af 21. december 2006 om forvaltningsforanstaltninger til bæredygtig udnyttelse af fiskeressourcerne i Middelhavet, om ændring af forordning (EØF) nr. 2847/93 og om ophævelse af forordning (EF) nr. 1626/94 (1), særlig artikel 13, stk. 5, og
         ud fra følgende betragtninger:
         
                     (1)
                  
                  
                     Ifølge artikel 13, stk. 1, i forordning (EF) nr. 1967/2006 er det forbudt at anvende trukne redskaber inden for 3 sømil fra kysten eller inden for 50 m-dybdekurven, hvis en sådan dybde nås tættere på kysten.
                  
               
                     (2)
                  
                  
                     Kommissionen kan efter anmodning fra en medlemsstat give tilladelse til fravigelse af artikel 13, stk. 1, i forordning (EF) nr. 1967/2006, forudsat at en række betingelser, der er fastsat i artikel 13, stk. 5 og 9, er opfyldt.
                  
               
                     (3)
                  
                  
                     Fravigelse af artikel 13, stk. 1, første afsnit, i nævnte forordning for så vidt angår anvendelsen af strandvod i visse havområder i franske territorialfarvande, uanset dybde, blev indrømmet indtil den 31. december 2014 ved Kommissionens gennemførelsesforordning (EU) nr. 587/2014 (2).
                  
               
                     (4)
                  
                  
                     En forlængelse af fravigelsen blev indrømmet indtil den 25. august 2018 ved Kommissionens gennemførelsesforordning (EU) 2015/1421 (3).
                  
               
                     (5)
                  
                  
                     Den 23. maj 2018 modtog Kommissionen en anmodning fra Frankrig om forlængelse af fravigelsen, som udløb den 25. august 2018. Frankrig fremlagde ajourførte oplysninger som begrundelse for forlængelse af fravigelsen.
                  
               
                     (6)
                  
                  
                     Frankrig vedtog i henhold til artikel 19, stk. 2, i forordning (EF) nr. 1967/2006 (4) en forvaltningsplan.
                  
               
                     (7)
                  
                  
                     Den Videnskabelige, Tekniske og Økonomiske Komité for Fiskeri (STECF) vurderede den fravigelse, som Frankrig havde anmodet om i juli 2018 (5). STECF fremhævede behovet for en forbedret dataindsamling. Frankrig forpligtede sig til at forbedre dataindsamlingen og iværksatte en videnskabelig undersøgelse for at overvåge fiskeriet og øge prøveudtagningsindsatsen og forpligtede sig desuden til at forbedre kontrolstrukturen udover de forpligtelser, der er fastsat for de berørte fartøjer i Rådets forordning (EF) nr. 1224/2009 (6) ved at fordoble antallet af kontroller, øge fangstopgørelseshyppigheden og ved at give en tredjepart til opgave at sende en forudgående underretning til kontrolmyndighederne 24 timer før en fangstrejse.
                  
               
                     (8)
                  
                  
                     STECF vurderede i 2013, at under hensyntagen til fiskeredskabernes karakteristika, det lave tempo, hvormed den manuelle indhaling foregår, og den omstændighed, at fiskerne forsøger at fiske på »rene« havbunde, må indvirkningen af denne aktivitet på havmiljøet anses for at være ubetydelig.
                  
               
                     (9)
                  
                  
                     Den forlængelse af fravigelsen, som Frankrig har anmodet om, opfylder betingelserne i artikel 13, stk. 5 og 9, i forordning (EF) nr. 1967/2006.
                  
               
                     (10)
                  
                  
                     Der gør sig særlige geografiske forhold gældende som følge af kontinentalsoklens begrænsede bredde.
                  
               
                     (11)
                  
                  
                     Fiskeri med strandvod udøves fra land på lavt vand og er rettet mod forskellige arter. Arten af denne type fiskeri gør, at det ikke kan udøves med andre fiskeredskaber, eftersom der ikke findes noget andet reguleret redskab, hvormed målarterne kan fanges.
                  
               
                     (12)
                  
                  
                     Den fravigelse, der blev indrømmet ved Kommissionens gennemførelsesforordning (EU) 2015/1421, vedrører et begrænset antal fartøjer (23 fartøjer). Forlængelsen af den fravigelse, som Frankrig har anmodet om, vedrører kun 20 fartøjer.
                  
               
                     (13)
                  
                  
                     Den forvaltningsplan, som Frankrig har vedtaget, sikrer, at fiskeriindsatsen ikke intensiveres i fremtiden, eftersom der kun udstedes fiskeritilladelser til de 20 fartøjer, som Frankrig allerede har udstedt tilladelse til, og som repræsenterer en samlet fiskeriindsats på 1 386 fiskedage. Hertil kommer, at Frankrig har begrænset den maksimale fiskeriindsats, som er tilladt for hvert redskab.
                  
               
                     (14)
                  
                  
                     Forvaltningsplanen bør gøre det muligt at formindske flåden over tid, eftersom fiskeritilladelserne er knyttet til fartøjerne og automatisk trækkes tilbage, når det fartøj, der har tilladelsen, udskiftes.
                  
               
                     (15)
                  
                  
                     Anmodningen vedrører fartøjer, som kan dokumentere at have udøvet dette fiskeri i mere end fem år.
                  
               
                     (16)
                  
                  
                     Disse fartøjer er opført på en liste, der er meddelt Kommissionen i overensstemmelse med kravene i artikel 13, stk. 9, i forordning (EF) nr. 1967/2006.
                  
               
                     (17)
                  
                  
                     Det berørte fiskeri opfylder kravene i artikel 4 i forordning (EF) nr. 1967/2006, eftersom den franske forvaltningsplan udtrykkeligt forbyder fiskeri hen over beskyttede habitater.
                  
               
                     (18)
                  
                  
                     Kravene i artikel 8, stk. 1, litra h), i forordning (EF) nr. 1967/2006 finder ikke anvendelse, da de vedrører trawlere.
                  
               
                     (19)
                  
                  
                     Hvad angår kravet om overholdelse af artikel 9, stk. 5, om fastsættelse af mindstemaskestørrelsen, bemærker Kommissionen, at Frankrig i sin forvaltningsplan har givet tilladelse til at fravige disse bestemmelser, eftersom det pågældende fiskeri er meget selektivt, har en ubetydelig indvirkning på havmiljøet og ikke udøves hen over beskyttede habitater, jf. artikel 9, stk. 7, i forordning (EF) nr. 1967/2006.
                  
               
                     (20)
                  
                  
                     Det berørte fiskeri opfylder rapporteringskravene i artikel 14 i Rådets forordning (EF) nr. 1224/2009.
                  
               
                     (21)
                  
                  
                     Det pågældende fiskeri berører ikke fiskeriet fra fartøjer, der anvender andre redskaber end trawl, vod eller lignende trukne redskaber.
                  
               
                     (22)
                  
                  
                     Fiskeriet med strandvod reguleres i den franske forvaltningsplan for at sikre, at fangsterne af de arter, der er nævnt i bilag III til forordning (EF) nr. 1967/2006, er minimale.
                  
               
                     (23)
                  
                  
                     Fiskeriet med strandvod er ikke rettet mod blæksprutter.
                  
               
                     (24)
                  
                  
                     Den franske forvaltningsplan indeholder fravigelser af bestemmelserne om mindstemål for marine organismer, når det gælder sardinyngel landet til konsum, som er målart for det fiskeri, der reguleres i forvaltningsplanen, jf. artikel 15, stk. 3, i forordning (EF) nr. 1967/2006.
                  
               
                     (25)
                  
                  
                     STECF var af den opfattelse, at der bør anmodes om en fravigelse af mindstemaskestørrelsen sammen med mindsteafstanden fra kysten eller mindstedybden. Europa-Kommissionen mener imidlertid, at de relevante betingelser i Middelhavsforordningen er opfyldt: i henhold til artikel 9, stk. 5, er mindstemaskestørrelsen for omslutningsnet såsom strandvod 14 mm, og i henhold til artikel 15, stk. 3, finder mindstemaskestørrelsen ikke anvendelse på sardinyngel landet til konsum, hvis der er fastlagt en national forvaltningsplan for strandvod, og den franske forvaltningsplan fastsætter en mindstemaskestørrelse på 2 mm for strandvod, som anvendes ved fiskeri efter ungfisk af sardin.
                  
               
                     (26)
                  
                  
                     STECF var af den opfattelse, at indvirkningen af fiskeriet ikke kan vurderes fuldt ud, fordi visse arter, der fanges med dette fiskeri, ikke er videnskabeligt vurderet. Europa-Kommissionen mener imidlertid, at indvirkningen af dette fiskeri bør vurderes på grundlag af det reelle omfang af dette fiskeri, som er ganske lille: yngelfiskeriet efter navnlig ungfisk af sardin berører kun 10 fartøjer, hvis årlige fangstmængder kun er på 1,6 ton.
                  
               
                     (27)
                  
                  
                     Den franske forvaltningsplan omfatter foranstaltninger til overvågning af fiskeriet i henhold til artikel 13, stk. 9, tredje afsnit, i forordning (EF) nr. 1967/2006.
                  
               
                     (28)
                  
                  
                     Regionen Languedoc-Roussillon ændrede navn til Occitanien den 28. september 2016 (7). Derfor bør henvisninger til »Languedoc-Roussillon« erstattes med »Occitanien«.
                  
               
                     (29)
                  
                  
                     Der bør derfor gives tilladelse til den forlængelse af fravigelsen, der anmodes om.
                  
               
                     (30)
                  
                  
                     Frankrig bør aflægge rapport til Kommission rettidigt og i overensstemmelse med den overvågningsplan, der er foreskrevet i den franske forvaltningsplan.
                  
               
                     (31)
                  
                  
                     Ved at begrænse fravigelsens varighed sikres det, at der hurtigt kan træffes korrigerende foranstaltninger, hvis der ved overvågningen af forvaltningsplanen ses en ringe bevarelsesstatus for den udnyttede bestand, samtidig med at det giver mulighed for udbygning af det videnskabelige grundlag for en forbedret forvaltningsplan.
                  
               
                     (32)
                  
                  
                     Den franske forvaltningsplan for strandvod indeholder ikke nogen udløbsdato, og derfor rækker dens anvendelsesperiode ud over anvendelsesperioden for den fravigelse, der anmodes om. Der er således ingen risiko for et juridisk tomrum.
                  
               
                     (33)
                  
                  
                     Fravigelsen bør derfor finde anvendelse indtil den 25. august 2021.
                  
               
                     (34)
                  
                  
                     Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —
                  
               VEDTAGET DENNE FORORDNING:
         
            Artikel 1
            Fravigelse
            Artikel 13, stk. 1, i forordning (EF) nr. 1967/2006 finder ikke anvendelse i visse franske territorialfarvande, som grænser op til kysten i Occitanien og Provence-Alpes-Côte d'Azur, angående fiskeri med strandvod fra fartøjer, som:
            
                        a)
                     
                     
                        bærer det registreringsnummer, der er anført i den franske forvaltningsplan
                     
                  
                        b)
                     
                     
                        dokumenterer, at de har udøvet det pågældende fiskeri i mere end fem år, og det ikke bevirker, at fiskeriindsatsen øges, og
                     
                  
                        c)
                     
                     
                        har en fiskeritilladelse og fisker i henhold til den forvaltningsplan, som Frankrig har vedtaget i overensstemmelse med artikel 19, stk. 2, i forordning (EF) nr. 1967/2006.
                     
                  
         
            Artikel 2
            Overvågningsplan og rapport
            Senest et år efter datoen for nærværende forordnings ikrafttræden sender Frankrig Kommissionen en rapport, der udfærdiges i overensstemmelse med den overvågningsplan, der er oprettet ved den i artikel 1, litra c), omhandlede forvaltningsplan.
         
         
            Artikel 3
            Ikrafttræden og anvendelsesperiode
            Denne forordning træder i kraft på dagen efter offentliggørelsen i Den Europæiske Unions Tidende.
            Den anvendes fra den 25. august 2021.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 23. oktober 2018.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 409 af 30.12.2006, s. 11.
         
            (2)  Kommissionens gennemførelsesforordning (EU) nr. 587/2014 af 2. juni 2014 om fravigelse af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for fiskeri med strandvod i visse franske territorialfarvande (Languedoc-Roussillon og Provence-Alpes-Côte d'Azur) (EUT L 164 af 3.6.2014, s. 13).
         
            (3)  Kommissionens gennemførelsesforordning (EU) 2015/1421 af 24. august 2015 om forlængelse af fravigelsen af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for fiskeri med strandvod i visse franske territorialfarvande (Languedoc-Roussillon og Provence-Alpes-Côte d'Azur) (EUT L 222 af 25.8.2015, s. 1).
         
            (4)  JORF nr. 0122 af 27. maj 2014, s. 8669, tekst nr. 6, NOR: DEVM1407280A.
         
            (5)  https://stecf.jrc.ec.europa.eu/documents/43805/2147402/STECF+PLEN+18-02.pdf.
         
            (6)  Rådets forordning (EF) nr. 1224/2009 af 20. november 2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (EUT L 343 af 22.12.2009, s. 1).
         
            (7)  https://www.legifrance.gouv.fr/eli/decret/2016/9/28/INTB1617888D/jo/texte/fr.